Det blev nummer syv, Fossa, som endte øverst på sejrsskamlen til Aalborg Store Pris. Resultatet vakte stor glæde hos ejerne af hesten.

Lørdag aften var en af de bedre af slagsen for familien Clemmensen. De sikrede sig både første og andenpladsen ved deres heste Fossa og Slide So Easy. Som om det ikke var nok, kunne de ovenikøbet notere en sejr for hesten C You Again. Især sejren i aftenens hovedløb Spar Nord Aalborg Store Pris vakte glæde hos ejerkredsen, der længe har haft store forhåbninger til deres nyeste stjerne Fossa. -	Vi har været uheldige, men nu har vi fået et par gode løb, og det har været fantastisk. Fossa er en kanonfin hest, som jeg tror, vi kan få det rigtig sjovt med, fortalte medejer Thomas Clemmensen efter løbet. Tilbage efter sygdom Fossa gik ind i sæsonstarten som derbyfavorit, men skuffede fælt i de første løb. Det viste sig, at hesten var ramt af en voldsom halsbetændelse, men efter sygdomsperioden er hesten kommet sig helt og står idag i sit livs form. - Jeg har aldrig set den løbe så hurtigt. Den kommer i mål i et vanvittigt tempo og det er min fornemmelse, at den aktuelt løber lige op med "Slide", siger Thomas Clemmensen, der dermed bekræfter ejerkredsens forventninger til Fossa som arvtager efter den legendariske nordjyske travhest Slide So Easy, som har kørt mere end fem millioner kroner ind i sin karriere. - Vi har købt Fossa for at starte nogle lidt større løb og jeg vurderer, at den har potentiale til at klare sig godt i flere løb i Europa, forklarer han.